**Porți**

*Daniel Vișan-Dimitriu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Sunt porți de suflet, porți de inimi, punți,

Ce-așteaptă să le treci sau să le-nfrunți,

Sunt porți ascunse între două lumi

Și altele, ce-ți cer să îți asumi

Curajul de-a pătrunde și-a afla

Doar cine ești, acolo,-n sinea ta.

Pe-aceasta am trecut-o, și-am aflat

Că tot ce e acolo-i minunat,

Iar sufletul e calm, e liniștit,

Și nu-mi fac griji, căci tot ce am vorbit

Rămâne între noi, iar ca folos,

Va fi credința într-un vis frumos.

Un vis pe care l-am dorit cândva

Și l-am pierdut pe drum, căci mintea mea

Nu a-nțeles iubirea pe deplin

Și a supus-o veșnicului chin

Cu îndoiala în puterea ei

Și lupte pe întinse epopei.

Iar inima ce-o apăra atunci

A fost prea mult supusă unor munci

Și a cedat puternicului val

Ce a creat în corpu-i un canal

Prin care în iubire a lovit

Iar sufletul deschis l-a umilit.

Dar forța lui, primită din eter,

Prin energii ciudate, ce nu pier,

A întrecut-o și a câștigat

În lupta-ngrozitoare ce s-a dat.

Apoi a-nchis c-o poartă grea, de fier,

Intrarea ce-a adus iubirii ger.

Mai e o poartă ce s-a ferecat,

Dar puntea dintre ele … a cedat.